**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.08.2019, ora 08.00 – 31.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.08.2019, ora 7.00**

**RÂURI**

**Debitele au fost**, **în general, staționare**, exceptând cursul mijlociu al Someșului, cursurile inferioare ale Crasnei, Crișului Negru și Mureșului și cursul mijlociu și inferior al Bistriței, unde au fost în creștere prin propagare.

Pe cursul superior al Prutului, debitele au fost în scădere ușoară.

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Moraviţa, Nera, Putna, Râmnicu Sărat, Bârlad, pe cursurile inferioare ale Timișului, Carașului și Bistriței, pe cursul superior al Siretului, pe râul Tazlău, pe unii afluenți ai Someșului Mic (Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa, Ampoi), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu), Argeşului superior (Arefu, Vâlsan, R. Doamnei) şi pe afluenţii Prutului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând râurile din bazinul Crișului Negru, cursul mijlociu și inferior al Mureșului și cursul superior al Prutului, unde vor fi în scădere uşoară.

Pe cursurile inferioare ale Someșului și Bistriței debitele vor fi în creştere prin propagare.

Sunt posibile scurgeri pe versanți, torenți, pâraie și creşteri izolate de niveluri şi debite pe unele râuri mici din zona de munte datorită precipitaţiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 30-31.08.2019 **a fost în scădere, având valoarea de 2800 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere pe sectorul Gruia–Bechet, în creștere pe sectorul Corabia–Cernavodă și relativ staționare pe sectorul Hârșova–Tulcea.

**Debitul la intrarea în ţară** (secţiunea Baziaş) **va fi** **staţionar (2800 m3/s).**

În aval de Porţile de Fier debitele vor în scădere pe sectorul Gruia–Zimnicea, în creștere pe sectorul Giurgiu–Galaţi şi relativ staționare pe sectorul Isaccea– Tulcea.

**În** urma sc**ă**derii semnificative a nivelului, respectiv a debitului fluviului Dun**ă**rea pe sectorul Chiciu–Cernavod**ă**–Hârşova, **din data de 22.08.2019 a început aplicarea prevederilor *Planului de restric****ț****ii şi folosire a apelor în perioadele deficitare pentru B.H. Dunăre 2016*.**

**A fost instituită faza de atenționare/avertizare – perioada de vară la folosințele care se alimentează cu apă din Dunăre pe sectorul Chiciu–Cernavodă – Hârșova**, respectiv:

-în scop potabil: **S.C. R.A.J.A. S.A. Constanța – Sursa de apă potabilă Cernavodă;**

-transport: **C.N. A.C.N. Agigea cu alimentare apă din Dunăre;**

-industrie**: S.C. Sârme și Cabluri S.A. Hârșova;**

-irigații: **A.N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;**

-piscicultură: **S.C. Aquarom Elite Distribution Bucure**ș**ti–Amenajarea piscicol**ă **Oltina** ș**i S.C. Danubiu Elite Bucure**ș**ti –Amenjarea piscicol**ă **Dun**ă**reni.**

**Pentru unitatea S.N.N. CNE Cernavodă - alimentare cu apă din CDMN- Bief I faza de atenționare/ avertizare va fi transmisă atunci când nivelul fluviului Dunărea pe sectorul Chiciu-Cernavodă-Hârșova va fi de cca -1,37 m.**

**2.** **Situaţia meteorologică în intervalul 30.08.2019, ora 08.00 –31.08.2019, ora 06.00**

**În ţară,** vremea a fost călduroasă în cea mai mare parte a teritoriului, caniculară pe arii restrânse în vest și în sud-vest. Cerul a fost variabil, cu înnorări temporare, averse, descărcări electrice și intensificări de scurtă durată ale vântului după-amiaza și la începutul nopții pe arii restrânse în Banat, nordul Olteniei, sudul Crișanei, sud-vestul Transilvaniei și la munte. În vestul Carpaților Meridionali ploile au avut și caracter torențial și izolat s-au acumulat cantități de apă care au depășit 25...30 l/mp (din datele colectate până în acest moment de până la 41 l/mp la Obârșia Lotrului). Temperaturile maxime s-au încadrat între 24 de grade la Sulina și 37 de grade la Calafat. La ora 06.00, se înregistrau valori termice cuprinse între 8 grade la Joseni, Miercurea Ciuc și Toplița și 25 de grade la Șiria. La începutul intervalului în depresiunile din estul Transilvaniei a fost ceață. *În Banat indicele temperatură-umezeală (ITU) local a atins și izolat a depășit pragul critic de 80 de unități al disconfortului termic, iar în sudul Crișanei, precum și în vestul și sudul Olteniei l-a atins doar pe suprafețe mici.*

**Observație:** *de ieri dimineață, de la ora 06.00, au fost în vigoare 7 atenționări cod galben de fenomene meteorologice periculoase imediate, emise precum urmează: 4 de SRPV Timișoara și 3 de SRPV Craiova.*

**La Bucureşti,** vremea s-a menținut călduroasă. Cerul a fost variabil, mai mult senin noaptea, iar vântul a suflat slab și moderat. Temperatura maximă a fost de 32 de grade la Afumați, 33 de grade la Băneasa și 34 de grade la Filaret. La ora 06.00, se înregistrau 15 grade la Băneasa, 16 grade la Afumați și 17 grade la Filaret.

**3. Prognoza meteorologică în intervalul 31.08.2019, ora 08.00 –01.09.2019, ora 8.00**

**În ţară** vremea va fi călduroasă în cea mai mare parte a teritoriului, iar în vest și în sud-vest pe arii restrânse caniculară și cu disconfort termic ridicat după-amiaza (indicele temperatură-umezeală (ITU) va fi în jurul a 80 de unități). Cerul va fi variabil, mai mult senin dimineața și noaptea. Doar pe suprafețe mici, în zonele montane și submontane, vor fi averse și descărcări electrice. Vântul va sufla slab și moderat, cu unele intensificări în sud-estul teritoriului și în timpul ploilor. Temperaturile maxime se vor încadra între 25 de grade în nordul litoralului și 35 de grade în vestul și în sud-vestul teritoriului, iar cele minime se vor situa între 12 și 22 de grade, mai scăzute în estul Transilvaniei, spre 8 grade.

**La Bucureşti,** vremea va fi călduroasă. Cerul va fi mai mult senin, iar vântul va sufla slab și moderat. Temperatura maximă va fi de 33...34 de grade, iar cea minimă de 14...17 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Bucureşti** **și** **G.N.M.-Comisariatul Bucureşti** informează că la 30.08.3019, în jurul orei 13:50, s-a produs un incendiu pe platforma S.C. Metav S.A. de pe strada Biharia, nr. 67-77, sector 1. A ars în întregime o hală cu o suprafaţă de 8000 mp, cu degajare masivă de fum. Echipajele I.S.U. Bucureşti au stins incendiul în aceeaşi zi, în jurul orei 15:20. Zona este supravegheată în continuare.

**G.N.M.-Comisariatul Bucureşti** informează telefonic că la 30.08.2019, în jurul orei 06:00, s-a produs un incendiu la un complex de hale de pe Bulevardul Preciziei, urmat de o explozie în urma căreia o persoană a decedat, iar alte câteva au fost rănite. Echipajele I.S.U. Bucureşti au stins incendiul. Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate la 29.08.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Râmnicu Vâlcea** informează că la 29.08.2019, la ora 17:30, s-a produs un incendiu de vegetație în zona comunei Ișalnița, pe raza Ocolului Silvic Craiova, jud. Dolj. Acesta a afectat o suprafață de 5,97 ha și a fost stins în aceeași zi, la ora 21:30, de către personalul silvic, pompieri (militari şi civili) şi cetățeni.

**G.N.M.-C.J. Constanța** informează că la 30.08.2019, la ora 14:18, a fost semnalat un incendiu de vegetație uscată în portul Constanța, între liniile ferate din triajul societății Chimpex S.A. Acesta a afectat o suprafață de cca 2000 mp şi a fost stins în aceeaşi zi, în jurul orei 15:30, de către I.S.U. Dobrogea.

**A.R.B.D.D. Tulcea** revine cu informații despre incendiul de stuf și vegetație spontană semnalat în data de 28.08.2019, în jurul orei 12:00, în zona Ostrov Tătaru, pe raza Districtului Ecologic Chilia Veche. Acesta a afectat o suprafață de cca 10 ha şi a fost stins în aceeaşi zi, în jurul orei 17:30, de către personalul A.R.B.D.D. şi pompierii civili.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE